b'\n_START_ARTICLE_\nPla\xc3\xa7a Major d\'Aiguafreda\n_START_SECTION_\nDescripci\xc3\xb3\n_START_PARAGRAPH_\nA la pla\xc3\xa7a hi ha un conjunt de cases conservades des dels segles XVII i XVIII. S\'han reformat, per\xc3\xb2 encara queda alguna finestra i portals dovellats o b\xc3\xa9 amb llindes en les quals hi ha explicitats el nom del morador primitiu, la data de la casa i els instruments de treball que utilitzava. Pel que fa a les cases realitzades durant aquest segle i el segle passat, s\'ha respectat la tipologia tradicional. S\xc3\xb3n cases de planta baixa i dos o tres pisos, entre mitgeres i amb teulada a dues vessants. Tenen finestra de traceria m\xc3\xa9s aviat senzilla, rematada per un arc conopial. Presenten decoraci\xc3\xb3 floral als muntants i a banda i banda de l\'arc.\n_START_SECTION_\nHist\xc3\xb2ria\n_START_PARAGRAPH_\nAquesta pla\xc3\xa7a fou el primer que es va edificar al pla de "Les Ferreries". Actualment en resten pocs testimonis perqu\xc3\xa8 els edificis s\'han reformat. Destaca una finestra que pertany a una de les primeres cases que es constru\xc3\xafren a Aiguafreda. Amb la construcci\xc3\xb3 d\'una capella l\'any 1675 s\'inici\xc3\xa0 en aquest indret la formaci\xc3\xb3 del nucli urb\xc3\xa0, el qual anys despr\xc3\xa9s s\'independitz\xc3\xa0 de la parr\xc3\xb2quia mare d\'Aiguafreda de Dalt. En aquest segle es va enderrocar l\'esgl\xc3\xa9sia i fou substitu\xc3\xafda per l\'actual.'